Onmoontlike Sasria-tariewe vir boereDie nuwe Sasria-tariewe vir plaastoerusting gaan boere hard slaan. (Foto: Maroela Media) Die Suid-Afrikaanse Spesiale Risikoversekeringsvereniging (Sasria) het aangekondig dat hy sy premies drasties gaan verhoog. Dié staatsbeheerde instansie bied dekking teen uitsonderlike risiko’s soos burgerlike opstand, openbare wanorde, stakings, onluste en terrorisme. Maroela Media het vroeër berig dat Sasria, wat nog altyd baie goed presteer het, ná die Julie-onluste in ernstige finansiële moeilikheid gedompel is. Die verhoogde tariewe is gedurende September en Oktober verlede jaar by wyse van ŉ skrywe aan Sasria se agente en tussengangers bekendgemaak en gaan na beplanning op 1 Februarie vir sekere voertuie in werking tree. Volgens dié kennisgewing is die verhoging op swaar kommersiële voertuie (HCV) soos vragmotors, wat vir kommersiële vragvervoer teen vergoeding gebruik word, tot 1 736%. Francois Wilken, president van Vrystaat Landbou (VL), sê hy vermoed die aanpassing kan moontlik toegeskryf word aan die geweldige skade wat tydens die onluste in KwaZulu-Natal in Julie 2021 aan vragmotors aangerig is. Wilken sê hy het egter met skok verneem dat plaastoerusting se Sasria-tariewe ook aan dieselfde verhogings onderwerp is. Die skerp verhoging in tariewe op plaastoerusting kan boere hard slaan. “Indien die rasionaal agter die drastiese verhoging gegrond is op die skade wat aan kommersiële vragmotors aangerig is, maak hierdie ongeregverdigde verhoging op landboutoerusting, wat bykans nooit aan hierdie soort risiko blootgestel word nie, net eenvoudig nie sin nie. “Dit sal ŉ geweldige aanpassing meebring aan die Sasria-tariewe op trekkers, stropers, selfaangedrewe spuite en planters,” sê Wilken. “Die landbousektor, wat reeds veral in die Vrystaat aan wesenlike ekonomiese uitdagings blootgestel is, sal eenvoudig nie die tariewe kan bekostig nie.” Voorbeelde van die aanpassings wat aan VL voorsien is: Hy sê daar moet anders besin word oor die klassifikasie van hierdie tipe toerusting. “Die dikwels spreekwoordelike beskouing van die landbousektor as ‘melkkoei’ kan nie hierdeur verder gemelk word nie.” Vrystaat Landbou het aangedui dat hy wel navraag aan Sasria oor die drastiese aanpassings gerig het, maar nog vir terugvoer wag.